எப்பொழுதுமே அடுத்தடுத்த தலைமுறை முந்தைய தலைமுறையைக் காட்டிலும் சிக்கலாகிக் கொண்டேதான் வரும். தாத்தாவைவிட அப்பாவின் தலைமுறை சிக்கலானதுதான். அப்பாவைவிடவும் நம் தலைமுறை சிக்கலானதுதான். ஆனால் தலைமுறை இடைவெளியின் வேகம் சற்று குறைவானது. ஆனால் இப்பொழுது அப்படியில்லை. நம் தலைமுறைக்கும் அடுத்த தலைமுறைக்குமான வேகம் அதிபயங்கரமானது. எவ்வளவுதான் நாம் ஈடுகொடுத்து ஓடினாலும் தொழில்நுட்பத்தின் வேகம் நம்மைத் தாண்டி ஓடிக் கொண்டிருக்கும். நமக்கு அடுத்த தலைமுறை தொழில்நுட்பத்தின் வேகத்தோடு ஓடிக் கொண்டிருக்கும் போது ‘எனக்கு எவ்வளவு வருஷ அனுபவம் தெரியுமா?’ என்ற வெட்டி வீராப்பை பேசிக் கொண்டிருப்பது போல அபத்தம் வேறொன்றும் இருக்க முடியாது.